Liderii au făcut apel la consolidarea frontierelor externe, apreciind că aceasta constituie o condiție prealabilă pentru eliminarea tuturor controalelor la frontierele interne. În 2016, a fost înființată poliția de frontieră și garda de coastă la nivel european, pe baza unei propuneri a Comisiei Europene. Până în 2020, poliția de frontieră și garda de coastă la nivel european va dispune de un personal care va număra 1 015 angajați, inclusiv agenți care își desfășoară activitatea pe teren. Acestora li se vor adăuga cel puțin 1 500 de agenți naționali pregătiți să intervină, care vor face parte din rezerva pentru reacție rapidă. În acest interval, bugetul său anual ar trebui să fie majorat de la de 292 milioane EUR la 335 milioane EUR. De asemenea, UE cofinanțează gestionarea frontierelor externe ale Europei, asigurată de cei 96 000 de polițiști naționali de frontieră, și sprijinul de urgență furnizat prin intermediul Fondului pentru securitate internă (Frontiere). Aceste activități necesită, împreună, aproximativ 4 miliarde EUR pe o perioadă de șapte ani, ceea ce reprezintă echivalentul a 0,4 % din bugetul total al UE. Modul în care va evolua poliția de frontieră și garda de coastă la nivel european va depinde de deciziile luate cu privire la viitorul cadru financiar. În funcție de nivelul de ambiție, ar putea fi avute în vedere mai multe scenarii: valorificarea la maximum a poliției de frontieră și gărzii de coastă la nivel european existente ar sprijini dezvoltarea continuă a cadrului de schimb de informații (Eurosur), precum și capacitatea statelor membre de a realiza investiții pentru gestionarea frontierelor. De asemenea, în acest mod poliția de frontieră și garda de coastă la nivel european ar avea garanția de a dispune de echipamentul necesar. Acest scenariu ar necesita un buget de aproximativ 8 miliarde EUR pe o perioadă de șapte ani, echivalent cu aproximativ 0,8 % din actualul cadru financiar multianual; o poliție de frontieră și gardă de coastă la nivel european consolidată ar permite sprijinirea unui sistem pe deplin integrat de gestionare a frontierelor UE. Acest scenariu s-ar baza pe un cadru juridic revizuit care să prevadă un mandat extins, reunind și consolidând instrumentele existente folosite pentru evaluarea riscurilor și realizarea tablourilor situaționale, consolidând capacitatea operațională a agenției prin crearea unui corp permanent de polițiști de frontieră europeni compus din cel puțin 3 000 de agenți ai UE, asigurând sprijin financiar și formare profesională pentru dezvoltarea componentei „agenți naționali de poliție de frontieră” în statele membre vulnerabile, constituind rezerve de experți mai mari și mai operaționale, precum și consolidând echipamentele proprii. Acest scenariu ar presupune un rol mult mai important în materie de returnări la nivelul UE, dar și coborârea pragurilor de declanșare a intervențiilor agenției, astfel încât să fie prevenite deficiențele grave în efectuarea controalelor la frontierele externe susceptibile de a duce la apariția unei crize. Acest scenariu ar necesita un buget de aproximativ 20-25 de miliarde EUR pe o perioadă de șapte ani, echivalent cu circa 1,8-2,3 % din actualul cadru financiar multianual; un sistem complet de gestionare a frontierelor UE ar necesita un personal UE compus din 100 000 de angajați și constituirea, la nivelul UE, a unei rezerve substanțiale de echipamente, comparabilă cu cea a sistemelor din SUA sau Canada. Acest scenariu ar necesita circa 150 de miliarde EUR pe o perioadă de șapte ani, luând în calcul totalul cheltuielilor naționale pentru protecția frontierelor. Această sumă ar reprezenta aproximativ 14 % din actualul cadru financiar multianual, echivalând cu bugetul pe un an al UE. De exemplu, agenția vamală și de protecție a frontierelor a SUA (US Bureau of Customs and Border Protection) dispune de un buget anual de 13.56 miliarde USD și de peste 62 000 de salariați. Agenția de Servicii Frontaliere a Canadei dispune de un buget anual de aproximativ 2 de miliarde CAD și de peste 14 000 de angajați.